115-нэ шуудзэм хэтахэм я фэеплъ Къэхъун къыщызэIуах
Илъэс 75-рэ и пэкIэ, 1942 гъэм и гъэмахуэмрэ бжьыхьэмрэ, Сталинград и бгъэдыхьэпIэхэр лIыгъэ яхэлъу яхъумащ 115-нэ Къэбэрдей-Балъкъэр шу дивизэм и зауэлIхэм. Ростов областым и щIыпIэ зэмылIэужьыгъуэхэм щыхэкIуэдащ ди шууейхэм я нэхъыбэр икIи миниплIрэ щитхум ящыщу псэууэ къэнэжар и Iыхьэ щанэ иримыкъуращ. Хэкум и щхьэхуитыныгъэм папщIэ зи псэр зытахэм я фэеплъ иджыблагъэ къыщызэIуахащ Къэхъун къуажэм.
115-нэ шу дивизэм и 316-нэ пол- кыр къыщызэрагъэпэщар Къэхъун къуажэращ. Дауи, абы хэтащ а жылэм щыщ куэди. Шуудзэм щызэуахэм я къекIуэкIыкIар зыхэгъэкIыным къаруушхуэ трегъэкIуадэ егъэджэныгъэ IэнатIэм илъэс куэд щIауэ пэрыт Гулэжын Беслъэн. Аращ зи жэрдэ-мыр гъатхэ кIуам Къэхъун курыт еджапIэ №1-м и пщIантIэм КъБР-м ЩIыуэпсым и хъугъуэфIыгъуэхэмрэ экологиемкIэ и министерствэм къыIаха хуей 115-рэ зэрыхасамрэ Къэбэрдей-Балъкъэр шу дивизэм хэту Хэку зауэшхуэм хэкIуэдахэм я фэеплъ абдежым иджыблагъэ къызэрыщызэIуахамрэ.
ЗэIущIэм къыщыпсэлъащ Аруан районым и щIыпIэ самоуправленэм и советым и унафэщIым и къуэдзэ КъарэцIыкIу Мухьэмэд, куей администрацэм и Iэтащхьэм и къуэдзэ Щоджэн Риммэ, егъэджэныгъэмкIэ управленэм и унафэщI Жэрыщты Олег, КъБР-м и Жылагъуэ палатэм хэт Бажэ Дотий, Къэхъун къуажэ администрацэм и Iэтащхьэ Къандэхъу Леонид, курыт еджапIэ №1-м и директор ХьэхъупащIэ Iэмин сымэ, нэгъуэщIхэри. Дэтхэнэми къыхигъэщащ 115-нэ Къэбэрдей-Балъкъэр шу дивизэр лIыгъэ хэлъу фашисты- дзэм зэрыпэщIэтар икIи Хэкум и хуитыныгъэм папщIэ абы хэта куэдым я псэр зэратар.
Къэхъун къуажэм и Iимам Жыласэ Iэдэм къызэхуэсахэм дыуэ яригъэщIри, фэеплъыр къызэIуахащ. Абы и щхьэтепхъуэр трахыну хуагъэфэщащ кърихьэлIа нэхъыжьыфI- хэм ящыщ, егъэджэныгъэ IэнатIэм и ветеран Хьэкъун Дэкуийрэ Iуэхур зи жэрдэм Гулэжын Беслъэнрэ. ИужькIэ еджакIуэ цIыкIухэмрэ адрей кърихьэлIахэмрэ фэеплъым удз гъэгъахэр бгъуралъхьащ.
115-нэ Къэбэрдей-Балъкъэр шу дивизэм Къэхъун къыщыхузэIуаха фэеплъыр къызыхащIыкIа мрамор мывэр, Ростов областым хыхьэ Мартыновскэ районым щагъаувами хуэдэу, пщIэншэу къратащ Аушыджэр щыпсэу зэадэзэкъуэ Бэрбэчхэ Заурбийрэ Беслъэнрэ. Ар зыхуей хуагъэзэжри, тет псалъэхэр къыхаIущIыкIыжащ ХьэхъупащIэ Борисрэ абы и щхьэгъусэ Светэрэ.
Жыласэ Заурбэч.
